45. schôdza NR SR - 1.deň - A. dopoludnia
Dátum: 2014-12-12
Poslanec: Hlina, Alojz (-)
Druh vystúpenia: Vystúpenie v rozprave

278. Vážená pani predsedajúca, vážení páni ministri, vážené kolegyne, kolegovia, rozmýšľam, že jak to povedať, aby to malo zmysel. Poviem pravdu, že už som možno mentálne trochu inde, ale skúsim. Som rád, že sme ako-tak zvládli tie koledy, lebo naozaj by to bolo obludné, keby sme po tom všetkom si tu dali koledy. Čiže som rád, že to máme za sebou. Síce to bolo ráno o deviatej, to sa nie vždy hodí, ale nevadí, zvykneme si. Ale treba uznať, že to bolo fantastické. To bolo par excellence vystúpenie, hej. To klobúk dole. Aj teraz sa poďakujem Terchovcom, že to tu takto, fakt, spríjemnili na rozdiel od minulého roku. Prosím vás pekne, to, myslím, pán Hraško teraz končil, že uvidíme, počkáme si ďalšie. Ja neviem, nie som si celkom istý, či máme toľko času, lebo to, už som to tu nepovedal, ale je potrebné povedať jednu vec. Niekto si myslí, že keď sa niekto naje, bude mať dosť a dá pokoj. Čestné slovo, nefunguje to. Ja to viem z ríše zvierat. Ja som poľnohospodár, ja aj chovám zvieratá. Nefunguje to, že nažere sa, dá pokoj. Nie, on keď bude veľa žrať, si roztiahne žalúdok a chce viac. Viac, viac, viac. Čiže, a my sme predsa len, nechcem sa tu filozofovať, tiež tam patríme, čiže čisto fyziologicky to nefunguje tak, prosím vás. Takže ľudia, ktorí, častokrát sa s tou teóriou stretávam, však tí sú už lepší, čo tam sú, lebo však oni sú už najedení a už dajú pokoj. Čestné slovo, to nefunguje! Nie, práve naopak, oni chcú viac. Fyziologicky to nefunguje, proste oni chcú viac. A sme toho svedkom. Takže nemyslím si, že máme čas. Ja si myslím, že SMER má pocit, že to ustojí, aj tak sú nastavení, že to ustoja, ale ja mám taký, na niečo senzitivitu a mám pocit, že by sa vám to mohlo trošku vymknúť z rúk. Lebo, vážení, ľudia toho majú dosť. Nie tak ako váš Paška, bývalý predseda, že má teda dosť, teda ide. Ľudia majú toho dosť. Toho všetkého už majú dosť. Viete, už im nakladáte, nakladáte viac a ešte a to a hento. A nehazardoval by som s tým. Ja, prípadne to niekomu odkážte u vás, ja neviem, jak sa u vás rozhoduje, že kedy je potrebné tak dramaticky v prítomnosti svojej manželky ohlásiť svoj odchod, nehazardujte s tým. Naozaj situácia je tu o trošku iná jak dekádu dozadu, kde ste tu mohli urobiť akýkoľvek psí kus a mohli ste kalkulovať s tým, že tri dni stačia. Tri dni stačia v prípade, že si to niekto všimne, že by to aj bolo na titulke, že by to bolo v správach, že tri dni stačia. Pre pokoj a dobro tejto krajiny upozorňujem, že táto kalkulácia, studená, cynická, vám nemusí vyjsť. Prosím vás, skúsim to povedať na biedakovi chlapovi, ktorý sa rozhodne, že ide zarábať tak, že si kúpi kamión a ide robiť dopravu. Skúsim, či sa mi to podarí, neviem, ale skúsim narýchlo. Zastaví sa na pumpe, natankuje a kúpi si bagetu. Okrem toho, že čo už všecko musel poplatiť, kým sa dostal k tomu kamiónu. A na tej pumpe zaplatí za naftu a kúpi si bagetu. Prosím vás, všetko v zásade má svoju logiku, že prečo, keď natankoval a kúpil si svoju bagetu, musí, niečo ide štátu, niečo tej ropnej spoločnosti. Má to v zásade všetko svoju logiku. Lebo štát spravuje cesty, lebo ich postavili občania, spätne sa to tam vracia. Len prosím vás, povedzte mi niekto, v čom je logika, že on musí zaplatiť, ten kamionista, že musí zaplatiť ešte daň J&T alebo chlapcom od J&T, musím poslať 6 % na Cyprus? NDS-ka sprostredkovane. V čom je tá logika? Teda nie priamo, lebo oni si ju vypýtali, je to 6,15, keby si ju nevypýtali, išlo by to do štátu. Čo by on mohol uznať, že je to logickejšie, že ide do štátu. Však štát možno spraví odpočívadlo, na odpočívadle spraví sprchu alebo možno budú mať lepšie bagety. Viete, že proste ale takto nemá z toho nič. On musí poslať tie platby 6 %. Vážení, to neni poplatok. Pozor, to neni poplatok! To je daň. Prečo musí ten kamionista z Hnúšte alebo skade, keď už si ušporil, založil svoj dom, dedovizeň a proste od lízingovky si zobral, trápi sa, chudák, má ten kamión, prečo musí poslať chlapcom z J&T 6 % daň? Prečo je to tak? Pán Počiatek, prečo je to tak, že musia poslať tí kamionisti 6 % na Cyprus chlapcom z J&T? Prečo je to tak? My rozprávame, ľudia, viete, o čom rozprávame? My rozprávame, pre vás to hovorím - toto sú kamenné tváre plné teflónu. My hovoríme o tom, že tu je prichystané to, že 5 mld. korún pošleme na Cyprus. Tých 5 mld. korún, ktoré, keď sa vyberú, by zostali tu. Išli by do cestnej infraštruktúry. Možno by sa tiež cestou niečo stratilo, ako býva dobrým zvykom, ale určite nie toľko. Takto to ide načisto von; 5 mld. korún ide na Cyprus! Normálne. A oni vás budú chcieť presvedčiť, dokonca sa tu niekto aj s tým postavil, že je to správne, že je to tak, že tá operácia má stáť 6 %. Keď vieme, že niekde zúčtováva operácie na úrovni jedného percenta, pod jedno percento, no ako kto je efektívny. Tu si niekto stanovil sumu 6, a hotovo! Proste vybere si tú daň. Nechcem sa opakovať, lebo však kolegovia povedali, dosť toho povedali. Ľudia, nenechajte si to páčiť, nie je to, naozaj to nie je správne. Nie je na tom ani kúska ničoho, čo by bolo spravodlivé, alebo že to tak má byť. Nie. Vôbec to tak nie je. Skúsim povedať jednu vec, ktorá by vás možno nabúrala, že či aj toto nebude jeden z dôvodov, že to takto svojím spôsobom dopadlo. Vážení, my sme, poznáte, Národná bločková lotéria, to bolo, funkčný mechanizmus, ako zlepšiť výber DPH. A ja sa budem pýtať ministra Kažimíra, či je ochotný urobiť Diaľničnú bločkovú lotériu. Budem sa ho pýtať, budeme ho interpelovať, budeme o tom rozprávať. Že či je ochotný urobiť Daľničnú bločkovú lotériu. To znamená, kamionisti, firmy, ktoré platia, budú odkladať všecky úhrady, potom sa to niekde vylosuje, bude okolo toho veľká sláva a prvá cena bude tisíc litrov nafty. Som zvedavý, či budú ochotní urobiť takúto diaľničnú lotériu. Viete prečo? Existujú informácie, ktoré hovoria o tom, že zo systému sa strácajú. Ak niekto dostane systém pod plnú kontrolu a neni to svätý František, tak už len čisto teoreticky by sme mali mať mechanizmy, ako to uchrániť, že čo keby ho napadlo, že on si z toho systému pustí niečo bokom. Lebo to nikto nikdy nezmeria. Preto nemôže overovať platby palivovými kartami niekto iný ako niekto, kto je v systéme, kto je v tom systéme už involvovaný. Nemôže to nikto iný urobiť, lebo by sa museli deliť v tom horšom prípade. Hej? V tom lepšom prípade, v tom horšom by ich mohol natrieť, keby sa to zistilo. Vážení, rozmýšľajte nad jednou vecou, vy dostávate systém toho, čo naši dedovia, otcovia, čo generácie ľudí budovali, cesty, už ste ich sprivatizovali tým, že ste im dali to mýto, a ešte ich vydávate pod plnú kontrolu ľudí na Cypre. Ja neviem, či sú to, niečo hovorí, ale. Tak Cyperčanom dáme plnú kontrolu nad našimi cestami? A teoreticky, keď ovládnu ten systém do tej dokonalosti, že ho uzavrú, tak vám pustia bokom toľko, že to nezistíte, nemáte šancu to zistiť. Platby vnútrozemských našich firiem teoreticky môžte možno nejakým zložitým algoritmom cez tie výkazy, neviem čo, ale podľa mňa aj tam je diera. Ale Poliaka, ktorý prejde Trstenou a prejde cez Kúty, nemáte šancu. Nemáte šancu. Z toho, čo ten Poliak zaplatí na tej trase, keď sa niekto rozhodne, lebo sme ten systém vydali tak do rúk, že si tú platbu nechá celú, tak si ju nechá celú. A o tom to je tiež, vážení. A o tom. Vy tu toto obhajujete? Normálne ja žasnem. Vy obhajujete niečo. Viete, dá sa sedieť aj ticho. Viete, hejže, je taká politická, máte nejakú stranícku disciplínu, to je úplne v poriadku, ale dá sa sedieť aj ticho. Však nemusím robiť zo seba somára. To dostávate za to špeciálne príplatky, že, pán Daniš, to je plus 50 euro, že prečítate tú správu, ktorá vám príde? Lebo ja nechápem, lebo niekedy žasnem. Viete, dá sa sedieť aj ticho. Dobre, musíme to ustáť, bude to do štvrtej, do piatej, vydržíme. Lebo, viete, buď je to iniciatívny blbec, viete, to je teda iniciatívne, alebo si niekto povie, že asi možno máte príplatky. Ja neviem, jak je to, fakt neviem, Vianoce sú, však zvýšené náklady s tým spojené, je z čoho. Je z čoho. Ale veď si zachovajte tú tvár. Zachovajte si tvár. (Prerušenie vystúpenia predsedajúcou.) Laššáková, Jana, podpredsedníčka NR SR 279. Pán poslanec, poprosím vás, hovorte k téme a nevyčítajte našim poslancom. Keď vystupujú, ich kritizujete, keby nevystupovali, ich tiež kritizujete. Sústreďte sa na to, čo je predmetom rokovania. Hlina, Alojz, poslanec NR SR 280. Váš pán poslanec Cicoň povedal, že on vystupuje iba pri téme, ktorej rozumie, no však preto tak nehovorí, lebo asi vyzerá, že nerozumie ničomu. (Ruch v sále.) Ale, prosím vás, niekedy je fakt lepšie nepovedať nič. Viete? Ako dostať správu, pani Hufková to dostane mailom do telefónu, to prečíta, asi jej cinkne hneď ďalšia SMS-ka, že 50 euro. (Reakcia ministra. Prerušenie vystúpenia predsedajúcou.) Laššáková, Jana, podpredsedníčka NR SR 281. Pán minister, pán podpredseda vlády, poprosím vás. Nech sa páči, pán, pán poslanec. Nech sa páči, naozaj sústreďte sa na to, čo je predmetom rokovania, a nie na to, čo hovoria poslanci za stranu SMER, pretože my vás nekritizujeme, čo hovoríte vy. Nech sa páči. Hlina, Alojz, poslanec NR SR 282. Viete, ono aj lúpež môže mať určitú noblesu. Hej? A potom je taká útrpná, taká, taká, taká brutálna, taká radiácka, taká, taká hrozná, taká slovenská. Ani noblesu to už nemá. Normálne týmto ľuďom idete ukradnúť, urvať 5 mld. korún, oni si teraz požičiavajú od úžerníkov, ktorých ste vy, že ste ich ochránili, neochránili, na to, aby mali na kapustnicu. A vy o jednom vrze tu teraz hovoríte, teraz podpíšete 5 mld. vonku za nič. Za nič! Veď toto si, ten rozmer si uvedomme toho celého. O toto ide! O to celé ide, že vy dáte ten systém do kontroly niekomu, ten niekto vám pustí bokom to, čo potrebuje, lebo mu to postupne začne klesať, kedy môže koľko vyberať, nebude mu dosť. Myslíte, že im bude dosť? Ak doteraz brali 2/3 z výnosu alebo koľko z tohto, za chvíľku by sa to malo akože znižovať. Myslíte, že im bude dosť, keď si už niekto zvykol? No nebude! Povedia, že sa menej jazdí po cestách. Viete, tak tranzitná krajina, jak je Slovensko, povie sa, že nechodia alebo neviem čo. Budú objektívne príčiny, prečo je menší výber výnosu z dane. Nebojte sa, zvládnu vám to odkomunikovať a ešte tu aj niekto zatlieska. Ešte tu aj niekto zatlieska tomu. Prosím vás pekne, jak to urobiť? My máte teraz schôdzu, tu teraz vystúpime, ja ešte vystúpim v ústnej pre istotu, aby som niektoré veci zduplikoval. (Reakcie z pléna.) No, robím, poviem, robil som, čo som mohol. A ešte urobíme aj iné veci, lebo toto je moc. Ja som rozmýšľal, keď to tu začalo a ako sa začalo, ja som schválne bol zvedavý, že jak sa nastavíte, že jak to idete uchopiť, že jak to idete obrániť. Tak vravím, že toto je zlé. Tak avizujem, aj promujem, prípadne môžte prísť. Chlapcom, ktorým nie je dosť, chlapcom, ktorým nie je a nikdy nebude dosť, teraz si vypýtali to, bohviečo si vypýtajú neskôr, im je úplne jedno, lebo ten heliport na tom River Parku je. Oni, keď bude celkom zle, z toho heliportu vzlietnu a odídu, my tu v tej biede zostaneme, viete. Majú teraz že Silvestrovskú párty. Majú že Silvestrovskú párty v hoteli Kempinski a promujú to. To bude párty, o ktorej bude hovoriť každý. Nuž garantujem vám, že bude o tej párty hovoriť každý, lebo budeme tam protestovať na Silvestra. Verím, že sa v tejto krajine nájde ešte kritická masa ľudí, ktorá bude ochotná na Silvestra prísť pred hotel Kempinski o piatej. Prosím vás, kto môžete, príďte. Na Silvestra o piatej pred hotel Kempinski a povieme, že už bolo toho dosť, že už nechceme ďalej nechať si rozkrádať našu krajinu. A budeme, ja vám garantujem, že budeme na správnej adrese. Budeme na správnej adrese. Na Silvestra pred hotelom Kempinski o piatej, o sedemnástej bude párty, o ktorej bude hovoriť každý. Budú ju mať. Nemôžme, to sa nedá už takto donekonečna, že ešte a neviem čo a prejde to jak minule. Tam podskakovali tri dni, niečo napísali v novinách o tom. Nie! Verím, že ľudia si povedia, že si to uvedomia, že o čo tu ide. To cétečko im pomohlo k tomu, že si to uvedomili. Verím, že aj toto bude a postupne sa to nazbiera. Možno áno, možno nie. Ja som pripravený aj na jednu, aj na druhú variantu. Ale budem môcť povedať, že sme urobili všetko, čo sme mohli, lebo oni budú pokračovať, oni sa nezastavia. Oni nepovedia, že, dobre, máme dosť. Určite to nepovedia. Takže ak by ste náhodou nevedeli, čo robiť na Silvestra o piatej, tak pred hotelom Kempinski v Bratislave sa vidíme. Ja tam budem určite. Pozývam všetkých, bude to párty, akú ešte nevideli a o ktorej naozaj bude hovoriť každý. Budeme hovoriť o tom, že už odmietame ďalej nechať si rozkrádať krajinu, prosím vás. Programovo, systémovo nechať si rozkrádať krajinu, bez akejkoľvek hanby, bez akejkoľvek miery. Viac a viac a viac! Graduje to. Oni sa neboja, lebo oni vedia, že z heliportu odletia, my tu budeme musieť zostať a bojovať s tým. Čo som nepovedal, poviem v ústnej. Ďakujem.